Neymar

**Neymar** tai **Neymar Jr** (oik. **Neymar da Silva Santos Júnior**; brasilianportugaliksi: , s. 5. helmikuuta 1992 Mogi das Cruzes, São Paulo, Brasilia) on brasilialainen jalkapalloilija, joka pelaa hyökkäävän keskikenttäpelaajan pelipaikalla. Hän edustaa Brasilian Série A:ssa pelaavaa Santosia ja Brasilian maajoukkuetta. Neymar omaa hyvät pallonkuljetustaidot ja nopeat jalat, minkä lisäksi hän hallitsee harhautukset.

Neymar aloitti ammattilaisuransa vuonna 2009 Santosissa. Hän voitti joukkueessa kolmesti peräkkäin São Paulon mestaruussarja Campeonato Paulistan. Neymar siirtyi espanjalaisseura Barcelonaan vuonna 2013 ja pelasi joukkueessa neljän vuoden ajan voittaen muun muassa kahdesti Espanjan pääsarjamestaruuden ja kolmesti Copa del Reyn. Hän liittyi vuonna 2017 ranskalaisseura Paris Saint-Germainiin 222 miljoonan euron maailmanennätyssummalla. PSG:n riveissä hän voitti muun muassa kolmesti Ranskan pääsarjamestaruuden. Neymar edusti saudiarabialaisseura Al-Hilalia vuodet 2023–2025, mutta hän pelasi tuona aikana vain seitsemässä ottelussa loukkaantumisten vuoksi.

Neymar on edustanut Brasilian A-maajoukkuetta vuodesta 2010 lähtien. Kolme vuotta myöhemmin hän voitti ensimmäisen merkittävän mestaruutensa joukkueessa, Maanosaliittojen cupin, ja hänet valittiin sen parhaaksi pelaajaksi. Neymar valittiin maajoukkueensa kapteeniksi Copa Américaan 2015, ja seuraavana vuonna hän johdatti Brasilian sen ensimmäiseen jalkapallon olympiakultaan. Hänestä tuli syyskuussa 2023 Brasilian maajoukkueen kaikkien aikojen paras maalintekijä, kun hän teki 79. maajoukkuemaalinsa. Brasilian alle 20-vuotiaiden joukkueessa Neymar saavutti Etelä-Amerikan alle 20-vuotiaiden mestaruuden vuonna 2011, ja hänet valittiin turnauksen parhaaksi pelaajaksi.

Neymar on ollut ehdolla maailman parhaalle pelaajalle myönnettävän Kultaisen pallon saajaksi vuosina 2015 ja 2017. Hän on saanut Puskás-palkinnon vuonna 2011 sekä vuoden 2014 MM-kilpailujen pronssisen kengän. Hän oli marraskuussa 2024 maailman toiseksi suuripalkkaisin jalkapalloilija Cristiano Ronaldon jälkeen.

## Tausta
### Syntymä ja lapsuus
Neymar da Silva Santos Júnior syntyi 5. helmikuuta 1992 Mogi das Cruzesissa Brasiliassa. Hän oli äitinsä Nadine Gonçalvesin ja isänsä jalkapalloilija Neymar da Silva Santos Seniorin ensimmäinen lapsi. Neymarin isä pelasi urallaan useissa brasilialaisseuroissa, mutta hänen peliuransa jäi melko vaatimattomaksi. Uransa viimeiset vuodet 1989–1996 hän edusti paikallisseura Uniao futebol Clubea. Perheen toinen lapsi Rafela syntyi vuonna 1996. 

Neymaria kutsuttiin perheen sisällä ”Juninhoksi”. Perhe oli köyhä ja asui keskiluokkaisella asuinalueella kolmen kilometrin päässä kaupungin keskustasta. Neymar sai monien muiden brasilialaisnuorten tavoin ensikosketuksen pelaamiseen katupalloilulla ja aloitti nuoruudessaan futsalin.

### Nuoruusura

Neymar pelasi futsalia seitsemänvuotiaasta 12-vuotiaaksi ja aloitti jalkapallon vasta myöhemmin. Hän liittyi vuonna 1999 Portuguesa Santistan nuorisojoukkueeseen. Santos huomasi Neymarin kyvyt, ja sopimus solmittiin toukokuussa 2004. Neymarin ensimmäinen palkka oli 450 Brasilian realia kuukaudessa, ja sopimus oli viiden vuoden pituinen. Neymar pelasi alle neljätoistavuotiaana 15-vuotiaiden liigassa, vaikka seuran juniorijoukkueiden koordinaattori olikin huolissaan Neymarin painosta. Hänen kuntonsa koheni kuitenkin seuratoiminnassa.

Neymar matkusti Espanjaan maaliskuussa 2006 keskustelemaan mahdollisesta siirrosta Real Madridiin, jossa pelasi jalkapallon menestyneimpiä pelaajia, kuten Zinédine Zidane, David Beckham ja Ronaldo. Ensimmäinen koetapaaminen oli joukkueenjohdon mielestä onnistunut ja Neymarin terveystarkastukset olivat päteviä. Hän pelasi harjoitusotteluissa hyvin ja teki runsaasti maaleja. Viisivuotinen sopimus laadittiin, mutta sitä ei kuitenkaan allekirjoitettu. Tarkkaa syytä ei tiedetä, mutta Neymarin isän mukaan syy oli pojan kaipuu Brasiliaan. Hän solmi myöhemmin uuden sopimuksen Santosin kanssa, mikä nosti Neymarin palkan noin kymmeneentuhanteen realiin sekä antoi allekirjoituspalkkiona miljoona realia (noin 400 000 €). Suuren rahasumman vuoksi perhe muutti lähemmäs joukkuetta. Neymar pelasi vuoden 2008 alussa vajaan kuudentoista ikäisenä Brasilian suurimmassa junioriturnauksessa La Copinhassa. Hänet oli valittu Santosin kokoonpanoon viime hetkellä. Joukkue selvisi 16 parhaan joukkoon, mutta putosi ottelussa Cruzeriota vastaan. Neymarin siirrosta ammattilaisjoukkueeseen alettiin keskustella välittömästi ottelun jälkeen.

## Seurajoukkueura
### Santos
#### Ensimmäinen ammattilaiskausi, siirtohuhuja ja Campeonato Paulista (2009–2010)
Neymar debytoi Santosin ammattilaisjoukkueessa 7. maaliskuuta 2009, kun hän pääsi kentälle toisella puoliajalla Santosin 2–1-voitossa Oestesta. Hänellä oli ottelussa yksi maalipaikka. Viikkoa myöhemmin Neymar teki ensimmäisen maalinsa Mogi Mirim Esporte Clubea vastaan. Hän teki Campeonato Paulistan avausottelussa Palmeirasia vastaan maalin kaksiosaisen välierän ensimmäisessä osaottelussa. Joukkue kuitenkin hävisi finaalissa Corinthiansille, kun ensimmäinen osaottelu päättyi häviöön 3–1 ja toinen tasalukemiin 1–1. Ensimmäisellä kaudellaan Neymar teki 14 maalia 48 ottelussa.

Neymar teki huhtikuussa 2010 viisi maalia Santosin voittaessa Guaranin 8–1 Brasilian cupin neljännesvälieräkierroksella. Santos eteni Campeonato Paulistan loppuotteluun voitettuaan 19 pelaamastaan ottelusta 15. Joukkue voitti molemmat välierät São Pauloa vastaan. Finaalissa Neymar teki kaksi maalia, mikä nosti hänen turnausmaalisaldonsa 14:ään, jotka hän teki yhteensä 19:ssä ottelussa. Hänet valittiin kauden parhaaksi pelaajaksi. Neymarin otteita verrattiin muun muassa maanmiehiinsä Robinhoon ja myös Peléen. Neymar ihaili Santos-ajoilaan suuresti Robinhoa ja toivoi tulevansa joskus yhtä hyväksi pelaajaksi.

Englantilainen West Ham yritti ostaa Neymarin vuonna 2010, mutta Santos hylkäsi West Hamin 12 miljoonan punnan tarjouksen. Ajatuksena oli, että Neymar pelaisi West Hamissa yhden tai kaksi kautta, minkä jälkeen hän siirtyisi Chelseaan. Myöhemmin Santos kertoi hylänneensä myös Chelsean tekemän 20 miljoonan punnan tarjouksen Neymarista. Neymar teki elokuussa Santosin kanssa uuden viisivuotisen sopimuksen, jolloin hänestä tuli Brasilian toisiksi kovapalkkaisin jalkapalloilija, kun hänen palkkansa nousi 600&nbsp;000:een realiin kuukaudessa. Uuden sopimuksen purkamisen hinnaksi tuli 45 miljoonaa euroa.

#### Puskás-palkinto, Etelä-Amerikan vuoden jalkapalloilija ja Sadas Santos-maali (2011–2013)

Santos voitti vuonna 2011 Campeonato Paulistan toisena kautena peräkkäin, ja Neymar teki neljä maalia 11 ottelussa. Copa Libertadoresin lohkovaiheen kuudessa pelissä hän teki kolme maalia. Hän onnistui maalinteossa myös puolivälierissä ja välierissä, ja Santos pääsi historiansa neljänteen loppuotteluun. Neymar teki finaalien ensimmäisen maalinsa toisessa, 2–1 päättyneessä osaottelussa uruguaylaista Atlético Peñarolia vastaan. Santos voitti turnauksen ensimmäisen kerran sitten vuoden 1963. Neymar nimitettiin vuonna 2011 ylivoimaisesti Etelä-Amerikan vuoden jalkapalloilijaksi, minkä lisäksi hän sai Puskás-palkinnon maalistaan Flamengoa vastaan.

Neymar viimeisteli 21-vuotispäivänään 5. helmikuuta 2012 sadannen ammattilaismaalinsa ottelussa Palmerirasia vastaan. Maaleista 82 oli tehty Santosissa, kahdeksan Brasilian aikuisten maajoukkueessa, yhdeksän alle 20-vuotiaiden ja yksi alle 17-vuotiaiden joukkueessa. Maaleista 70 oli tehty oikealla jalalla, 21 vasemmalla, seitsemän puskemalla, sekä yksi olkapäällä ja rinnalla. Maaleista 72 oli tehty rangaistusalueen sisältä ja 10 ulkopuolelta. Rangaistuspotkuista oli tehty 16 maalia ja vapaapotkuista kaksi. Sadannen maalinsa Santosissa hän teki huhtikuussa São Pauloa vastaan.

Neymar teki kaksi maalia vuoden 2012 Campeonato Paulistan finaalin ensimmäisessä osaottelussa Guarania vastaan. Santos voitti lopulta turnauksen kolmannen kerran peräkkäin, eikä mikään muu joukkue ollut pystynyt samaan vuosien 1967–1969 jälkeen, kun Pelé voitti tittelit Santosin kanssa. Neymar teki kaudella 43 maalia ja ansaitsi monia yksilöpalkintoja, kuten Etelä-Amerikan parhaan pelaajan palkinnon toisena vuotena peräkkäin. Hän ansaitsi *[[France Football]]in* mukaan 20 miljoonaa dollaria vuonna 2012 ja oli täten viidenneksi eniten tienaava jalkapalloilija.

Neymar kertoi maaliskuussa 2013 ”unelmoivansa pelaamisesta Euroopan suurseuroissa, kuten FC Barcelonassa, Real Madridissa tai Chelseassa”. Neymar pelasi viimeisen Santos-ottelunsa 26. toukokuuta Flamengoa vastaan Série A:n ensimmäisellä kierroksella. Ottelu myytiin loppuun. Liput maksoivat yhteensä 6&nbsp;948&nbsp;710 realia, mikä oli Brasilian ennätys. Neymar jäi ottelussa maaleitta. Neymar teki Santosin ammattilaisjoukkueessa yhteensä 136 maalia, jotka syntyivät 225 ottelussa. Lisäksi hän antoi 64 maalisyöttöä.

### Barcelona
#### Heikentynyt terveydentila ja ensimmäiset maalit (2013–2014)

Santos tiedotti 24. toukokuuta 2013 saaneensa Neymarista kaksi tarjousta. Pari päivää myöhemmin Neymar kertoi solmivansa sopimuksen Espanjan Primera Divisiónissa pelaavan Barcelonan kanssa ja siirtyvänsä joukkueeseen kesän Maanosaliittojen cupin jälkeen. Sopimuksen ilmoitettiin olevan viisivuotinen. Neymar esiteltiin 3. kesäkuuta 2013 Barcelonan Camp Nou -stadionilla, jonne saapui 56&nbsp;500 kannattajaa, mikä oli seuran ennätys. Se muun muassa ylitti kaksinkertaisesti brasilialaispelaaja Ronaldinhon heinäkuussa 2003 keräämän 25&nbsp;000 kannattajan yleisön. Virallisesti Neymar aloitti uransa Barcelonassa 29. heinäkuuta osallistuessaan ensimmäistä kertaa joukkueen harjoituksiin.

Neymar edusti Barcelonaa ensimmäisen kerran 30. heinäkuuta ystävyysottelussa Lechia Gdańskia vastaan. Hän teki ensimmäisen maalinsa elokuussa ystävyysottelussa Thaimaata vastaan. Ensimmäinen sarjamaali syntyi syyskuussa Real Sociedadia vastaan. Joukkue sijoittui sarjassa kaudella 2013–2014 toiseksi Atlético Madridin jälkeen, ja Neymar teki pelaamissaan 26 ottelussa yhdeksän maalia ja alusti kymmenen. Joukkue voitti kauden ainoana mestaruutenaan Espanjan supercupin, ja Neymar teki maalin finaalin ensimmäisessä osaottelussa Atlético Madridia vastaan. Hänen ensimmäinen hattutemppunsa Barcelonassa syntyi joulukuussa pelatussa Mestarien liigan ottelussa Celticiä vastaan. Yhteensä hän teki pelaamassaan kymmenessä Mestarien liigan ottelussa neljä maalia.

Barcelona oli huolissaan, että Neymar olisi liian kevyt eurooppalaiseen jalkapalloon, minkä vuoksi hän joutui kerryttämään painoa saavuttaakseen fyysisen huippunsa. Elokuussa 2013 hänessä oli näkyvissä anemian merkkejä. Neymar oli 175 senttimetrin pituinen ja painoi vain 65 kilogrammaa, minkä vuoksi hänelle määrättiin erikoisruokavalio. Neymarin isä kertoi muutaman päivän kuluttua poikansa kärsivän anemiasta, jonka syyksi epäiltiin nielurisojen poistoa. Isä kertoi Neymarin laihtuneen lähes seitsemän kiloa ja olleen hyvin huonovointinen ja väsynyt Barcelonan harjoituksissa.

#### Triplamestaruus ja maalikuninkuuksia (2014–2015)
Barcelonan uudeksi päävalmentajaksi kaudelle 2014–2015 valittiin Luis Enrique, joka kehitti merkittävästi Neymarin fyysisiä ominaisuuksia. Lisäksi joukkueeseen liittyi syksyllä Luis Suárez, joka muodosti ”MSN”-hyökkäyskolmikon Neymarin ja Lionel Messin kanssa.

Neymar teki syyskuussa sarjakauden ensimmäiset maalinsa 79. ja 84. minuutilla 2–0-voitossa Athletic Bilbaosta ja syyskuun lopulla hattutempun Barcelonan 6–0-voitossa Granadasta. Hänen ja Messin tilillä oli yhteensä 11 maalia Barcelonan kuuden ottelun 17 maalista. Neymarilla näistä maaleista oli kuusi.

Neymar teki kauden 33 sarjaottelussa 22 maalia, ja Barcelona voitti mestaruuden. Mestarien liigassa hän voitti maalikuninkuuden tehtyään 12 ottelussa kymmenen maalia, joista seitsemän viimeisessä viidessä ottelussa. Loppuottelussa Juventusta vastaan hän ratkaisi voiton lopullisesti 3–1-maalillaan. Hän oli seitsemällä maalillaan paras maalintekijä myös Barcelonan voittoon päättyneessä Copa del Reyssa, jonka finaalissa hän osui Athletic Bilbaota vastaan. El Clásicossa Barcelona hävisi Real Madridille 3–1, ja Neymar teki joukkueensa ainoan maalin. Hän teki koko kaudella yhteensä 39 maalia. Neymarin, Messin ja Suárezin yhteinen maalisaldo oli 122.

#### Ehdolla maailman parhaaksi pelaajaksi (2015–2016)

Neymar oli kauden 2015–2016 alusta sivussa sikotaudin vuoksi sekä Copa del Reyn, UEFA Super Cupin että sarjan avauksista. Hän esiintyi seuraavan kerran Barcelonan kanssa 29. elokuuta ottelussa Málagaa vastaan, mutta jäi penkille koko ottelun ajaksi.

Neymar voitti Barcelonan kanssa kansallisen tuplamestaruuden. Sarjan 34 ottelussa hän viimeisteli 24 maalia ja antoi 16 maalisyöttöä. Copa del Reyn viidessä ottelussa hän teki neljä maalia. Finaalissa Sevillaa vastaan Neymar teki joukkueelleen ratkaisevan 2–0-maalin. Mestarien liigassa hän teki puolivälierissä karsiutuneelle Barcelonalle kolme ja syötti viisi maalia. Hän oli voittamassa myös seurajoukkueiden maailmanmestaruutta. Neymar, Messi ja Suárez tekivät kaudella 131 maalia, mikä rikkoi uudestaan jo aiemmin rikotun hyökkäyskolmikkojen maaliennätyksen. Neymar itse teki kaudella 31 maalia ja antoi 25 maalisyöttöä pelaamissaan 49 ottelussa.

Neymar oli alkuvuodesta 2016 ensimmäisetä kertaa ehdolla maailman parhalle pelaajalle myönnettävän Kultaisen pellon saajaksi, ja muut kärkiehdokkaat olivat Cristiano Ronaldo ja Neymarin joukkuetoveri Messi. Neymar tuli kolmanneksi saatuaan seitsemän prosenttia äänistä, kun Messi sai äänistä 41 ja Ronaldo 27&nbsp;prosenttia.

#### Sadas Barcelona-maali (2016–2017)
Neymar solmi viisivuotisen jatkosopimuksen Barcelonan kanssa heinäkuussa 2016. Barcelona sijoittui sarjassa toiseksi kaudella 2016–2017. Neymar teki 30 ottelussaan 13 ja alusti 14 maalia. 

Neymar teki huhtikuussa 2017 Barcelona-uransa sadannen maalin 4–1 päättyneessä ottelussa Granadaa vastaan. Mestarien liigassa Neymar teki puolivälierissä pudonneelle Barcelonalle neljä maalia ja antoi maalisyötön yhdeksään osumaan. Hän voitti jälleen Copa del Reyn, jonka loppuottelussa hän teki maalin Alavésia vastaan 3–1 päättyneessä ottelussa. Neymarista tuli ensimmäinen pelaaja sitten 1960-luvun ja Ferenc Puskásin, joka teki maalin kolmessa peräkkäisessä Copa del Reyn finaalissa.

Barcelonan kanssa Neymar teki kokonaisuudessaan 105 maalia 186 ottelussa. Sarjassa hän teki 68 maalia pelaamissaan 123 ottelussa. Lisäksi hän alusti 49 maalia. Mestarien liigassa hän pelasi yhteensä 40 ottelua, joissa hän teki 21 maalia ja alusti 19 maalia.

### Paris Saint-Germain
#### Maailmanennätyssiirto ja ensimmäinen sarjamestaruus (2017–2018)

Neymar siirtyi elokuussa 2017 Ranskan Ligue 1:ssä pelaavaan Paris Saint-Germainiin viisivuotisella sopimuksella. Siirtosumma oli ennätykselliset 222 miljoonaa euroa, ja Neymarin kuukausipalkaksi ilmoitettiin 45 miljoonaa euroa. Elokuussa Neymarin entinen seura Barcelona nosti oikeusjutun häntä vastaan vaatien sopimusrikkomuksesta 8,6 miljoonan euron korvauksia. 

Neymarin ensimmäisenä PSG-päivänä myytiin yli kymmenentuhatta hänen nimellään varustettua paitaa. Hän debytoi elokuussa pelatussa sarjaottelussa Guingampia vastaan, jossa hän onnistui myös maalinteossa ja antoi Edinson Cavanille maalisyötön. PSG voitti ottelun lopulta 3–0, ja ottelu lähetettiin yhteensä 183 maassa. Neymar pelasi ensimmäisellä sarjakaudellaan 20 ottelua, joissa hän teki 19 maalia ja antoi 13 maalisyöttöä. Hän joutui jättämään mestaruuteen päättyneen kauden kesken helmikuun lopulla jalkapöytävamman vuoksi. Hänet valittiin kuitenkin sarjakauden parhaaksi pelaajaksi. Neymarin siirtoa pidettiin PSG:n historian merkittävimpänä siirtona, ja häntä ylistettiin Zlatan Ibrahimovićin korvaamisesta.

Neymar pelasi PSG:n triplamestaruuskaudella yhden ottelun Ranskan cupissa ja kaksi ottelua Ranskan liigacupissa. Mestarien liigan seitsemässä ottelussa hän viimeisteli kuusi ja syötti kolme maalia. Neymar tuli vuoden 2017 Kultaisen pallon äänestyksessä kolmanneksi ja *[[The Guardian]]in* parhaan pelaajan äänestyksessä niin ikään kolmanneksi, molemmissa Ronaldon ja Messin jälkeen.

#### Jatkuvat loukkaantumiset ja mahdollinen paluu Barcelonaan (2018–2020)

Neymar teki maalin Caenia vastaan sarjakauden 2018–2019 avausottelussa, joka päättyi PSG:n 3–0-voittoon. Hän sai tammikuussa uudestaan jalkapöytävamman Ranskan cupin  hävityn finaaliottelun rangaistuspotkukilpailussa Strasbourgia vastaan. Neymar teki ottelussa kuitenkin joukkueensa toisen maalin ensimmäisellä puoliajalla. Hän pelasi kaikkiaan 17 sarjaottelua, joissa hän teki 15 ja syötti kahdeksan maalia PSG:n voittaessa mestaruuden. Mestarien liigan kuudessa ottelussa hän teki viisi ja syötti kaksi maalia. Lisäksi hänestä tuli kaudella Mestarien liigan kaikkien aikojen eniten maaleja tehnyt brasilialaispelaaja ohitettuaan Kakán.

Neymar jätti saapumatta PSG:n harjoitusleirille heinäkuun 2019 alkupuolella, ja hänen kerrottiin haluavan palata Barcelonaan. Hän halusi lähteä seurasta muun muassa joidenkin joukkuetovereidensa ja seuran kannattajien käytöksen vuoksi. Syyskuussa ranskalais- ja espanjalaismediat uutisoivat hänen lopulta jäävän PSG:hen, ja Neymarin taustajoukot kertoivat seurasiirron yrityksen olleen lopetettu.

Paris Saint-Germain eteni Mestarien liigan loppuotteluun kaudella 2019–2020. Loukkaantumisista kärsinyt Neymar pelasi seitsemän ottelua, joissa teki kolme ja syötti neljä maalia. Tappiollisessa finaalissa Bayern Müncheniä vastaan hän oli avauksessa. Koronaviruspandemian vuoksi kesken jääneellä ja PSG:n voittamalla sarjakaudella hän viimeisteli 15 ottelussa 13 maalia ja antoi kuusi maalisyöttöä. Hän teki voittomaalin Ranskan cupin loppuottelussa ja oli voittamassa myös liigacupia.

#### Jatkosopimus ja pelaaminen Messin kanssa (2020–2022)

Neymar teki sarjakaudella 2020–2021 yhdeksän ja syötti kuusi maalia pelaamissaan 18 ottelussa. Hän pelasi Mestarien liigassa yhdeksän ottelua, joissa teki kuusi ja syötti kolme maalia. Hän teki hattutempun İstanbul Başakşehiria vastaan joulukuussa. Hän oli kaudella monesta ottelusta pois koronaviruksen vuoksi. Toukokuussa 2021 Neymar teki PSG:n kanssa kolmivuotisen jatkosopimuksen, jonka oli tarkoitus pitää hänet seurassa vuoteen 2025 asti. Jalkapalloilun kansainvälinen historia- ja tilastointiyhdistys valitsi Neymarin Etelä-Amerikan vuosien 2011–2020 toiseksi parhaaksi jalkapalloilijaksi Lionel Messin jälkeen.

Neymarin Barcelona-aikainen joukkuetoveri Lionel Messi siirtyi PSG:n riveihin elokuussa 2021, ja Messin mukaan Neymar oli tärkeässä osassa päätöksenteossa seuraan liittymisen suhteen. Kaudella 2021–2022 Neymar teki 13 ja syötti 6 maalia 22 sarjaottelussa. Hän teki uransa 400. maalin marraskuussa sarjaottelussa Bordeaux’ta vastaan. Hän joutui jättämään kahdeksan liigaottelua pelaamatta joulukuusta helmikuuhun nilkkavamman vuoksi. Hän teki hattutempun Clermontia vastaan 9. huhtikuuta 2022. Hän teki kauden viimeisessä liigaottelussaan sadannen PSG-maalinsa Metziä vastaan. Joukkueensa kanssa hän lopulta voitti Ranskan mestaruuden neljättä kertaa. Lisäksi Neymar pelasi kuusi Mestarien liigan ottelua, joissa syötti kaksi maalia.

#### Viimeinen kausi ja kannattajien mielenosoitukset (2022–2023)
Neymar aloitti sarjakauden 2022–2023 tehden maalin PSG:n voittaessa Clermontin lukemin 5–0, ja hänet valittiin sarjan elokuun parhaaksi pelaajaksi. Hän loukkasi nilkkansa maaliskuussa 2023 eikä pelannut loppukauden aikana. Hän teki kaudella yhteensä 13 maalia pelaamissaan 20 ottelussa.

Kauden loppupuolella joukkueen kannattajat kritisoivat PSG:n hallitusta ja ”yliarvostettuja pelaajia” muun muassa kerääntyen seuran päämajalle ja Neymarin kodin ympärille. Neymarin huhuttiin elokuussa 2023 siirtyvän takaisin Barcelonaan tai vaihtoehtoisesti Saudi-Arabiaan ja Pohjois-Amerikkaan, sillä PSG:n mukaan Neymar ei kuulunut enää seuran suunnitelmiin vuoteen 2025 jatkuvasta sopimuksesta huolimatta. Neymar pelasi PSG:ssä kaikki kilpailut mukaan luettuina yhteensä 173 ottelua, joissa antoi 70 maalisyöttöä ja teki 118 maalia eli lähes 0,7 yhdessä ottelussa. Hän oli suoraan osallisena maalin tekoon 188 kertaa. Sarjaotteluita Neymarille kertyi 112 kappaletta, joissa hän teki 82 maalia ja antoi 50 maalisyöttöä. Mestarien liigassa hänen kokonaistilastonsa olivat yksilötasolla hyvin samankaltaiset Barcelona-aikojen kanssa; PSG:ssä hän pelasi yhden ottelun ja teki yhden maalin enemmän, mutta Barcelonassa hän antoi kaksi maalisyöttöä enemmän.

### Al-Hilal

Neymar liittyi elokuussa 2023 saudiarabialaiseen Al-Hilaliin kaksivuotisella sopimuksella. Siirron hinnaksi ilmoitettiin noin 90 miljoonaa euroa. Hän debytoi joukkueessa syyskuussa 2023 ottelussa Al-Riyadhia vastaan ja pelasi ottelussa viimeiset 26 minuuttia. Hän antoi myös 83. minuutilla maalisyötön Malcomille. Hän teki ensimmäisen maalinsa lokakuussa iranilaista Nassaji Mazandarania vastaan AFC Champions Leaguen ottelussa. 

Neymar loukkaantui vakavasti vuoden 2026 maailmanmestaruuskilpailujen karsinnoissa Uruguayta vastaan. Hän pelasi pelikentille yli vuoden tauon jälkeen sarjaottelussa Al Ainia vastaan tultuaan vaihdosta kentälle. Hän loukkaantui kuitenkin heti toisessa ottelussaan Esteghlalia vastaan. Al-Hilal ja Neymar purkivat sopimuksen tammikuun 2025 loppupuolella. Hän pelasi Al-Hilalissa vain seitsemässä ottelussa, joissa hän teki yhden maalin ja antoi kaksi maalisyöttöä.

### Paluu Santosiin
Neymarin paluu Santosiin varmistettiin 31. tammikuuta puolen vuoden sopimuksella. Hänet esiteltiin samana päivänä Vila Balmeriolla 20&nbsp;000 kannattajan edessä, ja hän sai käyttöönsä pelinumeron 10.

Neymar pelasi ensimmäisen, 1–1-päättyneen ottelunsa 5. helmikuuta Campeonato Paulistassa Botafogo Futebol Clubea vastaan. Hän pelasi neljän päivän kuluttua ensimmäistä kertaa joukkueen kapteenina, kun Santos kohtasi Novorizontinon. Neymar teki Santosiin palattuaan ensimmäisen maalinsa 16. helmikuuta 3–1-voitossa Água Santaa vastaan.

Neymar menetti loukkaantumisten vuoksi vuoden 2025 ensimmäiseltä puoliskolta useita liigaotteluita. Hän solmi kesäkuussa 2025 Santosin kanssa vuoden loppuun ulottuvan jatkosopimuksen. Se sisältää myös option sopimuksen jatkamisesta edelleen kuudella kuukaudella, kesällä 2026 pelattaviin MM-kilpailuihin asti. 

Neymar onnistui liigassa ensimmäistä kertaa maalinteossa heinäkuussa Flamengon verkkoon. Neymar loukkaantui syyskuussa, minkä seurauksena hän oli poissa pelikentiltä 43 päivää ja jäi sivuun seitsemästä Santosin ottelusta. Neymar teki joulukuussa ensimmäisen hattutemppunsa huhtikuun 2022 jälkeen, kun hän osui kolmesti Juventudea vastaan. Hän solmi tammikuussa 2026 vuoden mittaisen jatkosopimuksen Santosin kanssa.

## Maajoukkueura
### Kohti ammattilaisten joukkuetta (2009–2011)
Neymar pelasi ennen ammattilaisten maajoukkuetta Brasilian alle 17-vuotiaiden joukkueessa ja osallistui vuonna 2009 alle 17-vuotiaiden MM-kilpailuihin.

Neymar teki debyyttinsä A-maajoukkueessa 10. elokuuta 2010 pelatussa ystävyysottelussa Yhdysvaltoja vastaan, kun uudeksi päävalmentajaksi oli valikoitunut Mano Menezes. Samaisessa ottelussa hän onnistui puskumaalissa. Seuraavissa ystävyysotteluissa Irania ja Ukrainaa vastaan häntä ei valittu kokoonpanoon.

Vaikka Neymar oli jo liittynyt aikuisten maajoukkueeseen, hän osallistui vuonna 2011 Etelä-Amerikan alle 20-vuotiaiden mestaruuskilpailuihin. Hän teki ensin Paraguayta vastaan joukkueen kaikki neljä maalia. Seuraavassa ottelussa Kolumbiaa vastaan Neymar teki yhden maalin, kun Brasilia voitti lukemin 3–1. Brasilia voitti lohkon kukistettuaan Bolivian ja Ecuadorin. Seuraavassa ottelussa Chileä vastaan Neymar teki kaksi maalia. Brasilia voitti turnauksen voittaen finaalissa Uruguayn, ja Neymar teki kaksi maalia. Neymar voitti turnauksen maalipörssin yhdeksällä osumallaan, ja hänet valittiin turnauksen parhaaksi pelaajaksi.

Neymar teki maaliskuussa 2011 ystävyysottelussa Skotlantia vastaan kaksi maalia, joista toisen rangaistuspotkusta. Hän teki Argentiinan ja Brasilian välisen ystävyysturnauksen Superclásico de las Américasin 2011 toisessa osaottelussa maalin, ja Brasilia voitti ottelun 2–0. Hän onnistui tekemään maalin myös toisessa osaottelussa, ja se ratkaisi turnauksen mestaruuden. Hänet valittiin Brasilian joukkueen kokoonpanoon Copa Américaan 2011, joka pelattiin Argentiinassa. Brasilia putosi neljännesvälierässä Paraguayta vastaan. Neymar teki alkulohkovaiheen ottelussa Ecuadoria vastaan kaksi maalia.

### Maanosaliittojen cupin mestaruus ja ensimmäiset MM-kilpailut (2012–2014)
Neymar teki ensimmäisen hattutemppunsa ammattilaisten maajoukkueessa syyskuussa 2012 Kiinaa vastaan pelatussa ystävyysottelussa, joka päättyi lopulta lukemiin 8–0. Neymar pääsi myös Brasilian joukkueeseen Lontoon olympialaisiin 2012. Brasilia selviytyi finaaliin ensimmäistä kertaa olympialaisten 1988 jälkeen, ja Neymar oli tehnyt viidessä ottelussa kolme maalia ja antanut neljä maalisyöttöä. Finaali alkoi välittömästi johtoasemalla Meksikolle, ja Brasilian ensimmäinen puoliaika oli vaatimaton. Toinen puoliaika oli hieman parempi, ja Neymar sai parhaan maalipaikan Oscarin syötöstä. Lopulta Meksiko teki myös toisen maalin, ja Brasilia hävisi kolmannen olympiafinaalinsa.

Neymar valittiin mukaan Brasilian maaperällä järjestetyn Maanosaliittojen cupin joukkueeseen vuonna 2013, ja päävalmentaja Luiz Felipe Scolari antoi hänelle numerolla 10 varustetun paidan, mikä oli saavuttanut tunnettavuutta Pelén yllä. Neymar aloitti turnauksen tehden maalin 3–0-voitossa Japania vastaan. Seuraavaksi hän onnistui maalinteossa ja maalisyötössä ottelussa Meksikoa vastaan. Lohkon päätöskierroksella Italiaa vastaan hän teki vapaapotkumaalin, ja Brasilia sai lohkovoiton. Joukkue eteni loppuotteluun, kun se voitti välierässä Uruguayn Neymarin tehdessä maalin 86. peliminuutilla. Finaali pelattiin Maracanãn stadionilla, jossa vastaan asettui hallitseva maailman- ja Euroopan mestari Espanja. Finaali ratkesi Brasilian hyväksi 3–0, ja Neymar teki maalin 44. peliminuutilla. Hänet valittiin turnauksen parhaaksi pelaajaksi. Turnauksen kolmanneksi parhaana maalintekijänä hänelle myönnettiin myös pronssinen kenkä. Turnauksen avausmaali Japania vastaan äänestettiin Puskás-ehdokkaaksi.

Neymar oli mukana Brasilian joukkueessa MM-kotikilpailuissa 2014. Hän onnistui heti avausottelussa tekemään kaksi maalia Kroatiaa vastaan. Alkulohkon toinen ottelu päättyi maalittomaan tasapeliin Meksikoa vastaan. Lohkon viimeisessä ottelussa, 4–1-voitossa Kamerunia vastaan, Neymar teki jälleen kaksi maalia. Hänestä tuli tällöin vain 22-vuotiaana Brasilian maajoukkueen historian kuudenneksi paras maalintekijä. Neljännesvälierässä Chileä vastaan Neymar laukoi rangaistuspotkukilpailun ratkaisevan maalin Brasilian edetessä puolivälieriin. Puolivälieräottelussa Kolumbiaa vastaan Neymarin kolmas selkänikama murtui, kun Juan Camilo Zúñiga hyppäsi polvi edellä hänen selkäänsä. Ottelusta Brasilia eteni ilman Neymaria välierään, jossa se kärsi historiansa suurimman MM-tappion Saksalle maalein 1–7. Neymar oli yksi kärkiehdokkaista kilpailujen Kultaisen palkinnon voittajaksi, mutta sitä vastoin hänet nimitettiin tähdistöjoukkueeseen.

### Brasilian maajoukkueen ensimmäinen olympiakulta (2015–2016)
Neymar nimitettiin maajoukkueen kapteeniksi Copa Américaan 2015. Hän teki avauspelissä Perua vastaan puskumaalin, mutta sai seuraavassa ottelussa Kolumbiaa vastaan punaisen kortin ja oli sivussa Brasilian kahdesta viimeisestä ottelusta. Brasilia putosi turnauksesta neljännesvälieräottelussa Paraguayta vastaan rangaistuspotkukilpailun kautta.

Kaksi vuotta MM-kilpailujen 2014 jälkeen Neymar osallistui Copa Américan juhlaturnauksen sijasta kesäolympialaisiin 2016. Neymarin seurajoukkue Barcelonan ehdotuksesta Brasilia ei enää rasittanut häntä Amerikan maanosan mestaruusturnauksella. Olympiasten puolivälierissä Neymar teki ensimmäisen maalinsa Kolumbiaa vastaan. Seuraavassa välieräottelussa Hondurasia vastaan Neymar teki ensimmäisen ja viimeisen maalin, kun Brasilia voitti ottelun 6–0. Lisäksi ottelussa syntyi myös olympiahistorian nopein maali, kun Neymarin ensimmäisen maalin tekoon kului 15 sekuntia. Lopulta selvisi, että loppuottelussa vastaan tulisi Saksa. Neymar teki ottelun avausmaalin, mutta Saksan tasoituksen jälkeen ottelu eteni ensin jatkoajalle ja lopulta rangaistuspotkukilpailuun. Neymar laukoi ratkaisevan maalin ja toi Brasilian jalkapallomaajoukkueelle historian ensimmäisen olympiakullan. Lisäksi se oli joukkueen viimeinen suurvoitto, jota se ei ollut ennen saavuttanut. Neymar kertoi voiton jälkeen luopuvansa kapteenin roolistaan. Hän teki marraskuussa 2016 MM-karsintojen 2018 ottelussa Argentiinaa vastaan uransa 50. maajoukkuemaalin.

### MM-kilpailut ja nousu Brasilian maalikuninkaaksi (2018–)
MM-kilpailuissa 2018 Brasilia putosi neljännesvälierissä Belgiaa vastaan lukemin 1–2. Neymar teki turnauksessa kaksi maalia; toisen lohkovaiheessa Costa Ricaa vastaan ja toisen neljännesvälierissä Meksikoa vastaan. Brasilia voitti Copa Américan 2019, mutta Neymar ei pelannut finaalissa loukkaantumisen vuoksi. Hän pelasi sadannen ottelunsa Brasilian maajoukkueessa tasapeliin päättyneessä ystävyysottelussa Singaporea vastaan lokakuussa 2019.

Neymar teki lokakuussa 2020 pelatussa vuoden 2022 MM-karsintaottelussa Perua vastaan kolme maalia ja nousi 64 maaottelumaalillaan Ronaldon ohi Brasilian kaikkien aikojen toiseksi parhaaksi maalintekijäksi Pelén jälkeen. Neymar oli mukana Copa Américassa vuonna 2021, kun Brasilia hävisi Argentiinalle finaalissa. Hän teki turnauksessa kaksi maalia, joista molemmat lohkovaiheessa Venezuelaa ja Perua vastaan.

Neymar osallistui Qatarissa järjestettyihin MM-kilpailuihin 2022, jossa Brasilia hävisi Kroatialle neljännesvälierissä. Hän teki jatkoajalla ottelun ensimmäisen maalin. Hän teki turnauksessa myös toisen maalin rangaistuspotkulta neljännesvälierissä Etelä-Koreaa vastaan. Neymar teki syyskuussa 2023 MM-karsintaottelussa Boliviaa vastaan 79. maajoukkuemaalinsa, jolloin hän ohitti Pelén Brasilian maajoukkueen kaikkien aikojen maantekijänä. Neymar vahvisti tammikuussa 2025 lopettavansa maajoukkueuransa MM-kilpailuihin 2026.

## Pelityyli ja perintö

Neymar on pelannut urallaan hyökkäävän keskikenttäpelaajan lisäksi kaikilla hyökkäyspään pelipaikoilla. Hän on molempijalkainen ja taitava keskittäjä sekä urheilusivusto GiveMeSportin vuonna 2024 laatiman luettelon mukaan yksi jalkapallohistorian parhaista pallon kuljettajista. Hänen merkittävimpiin harhautuksiinsa kuuluu ”chop”, jossa hän vaihtaa yllättäen suuntaa puolustajan lähestyessä ja iskee palloa lopulta vastakkaisella jalalla, jotta saa lisää välimatkaa puolustajaan. Neymar omaa vahvan ylävartalon ja tasapainon, minkä myötä hän pystyy pujottelemaan tehokkaasti vastustajien läpi. Hän on nopea juoksija ja juossut muun muassa 34,7&nbsp;kilometrin tuntivauhtia.

Neymaria pidetään brasilialaisten 2000-luvun parhaana vasempana laitahyökkääjänä ja yhtenä parhaimmista eteläamerikkalaisista pelaajista. GiveMeSportin mukaan ”Neymar oli – ja on edelleen – yksi sukupolvensa sekä koko jalkapallon historian lahjakkaimmista pelaajista”. Kolminkertaisen maailmanmestarin Pelén mukaan Neymar oli vuonna 2012 Lionel Messiä parempi jalkapalloilija. Espanjalaisen Dani Carvajalin mukaan Neymar on kaikkien aikojen vaikein vastustaja, jonka hän on kohdannut pelikentällä.

Neymar on saanut ajoittain kritiikkiä liian teatraalisina pidetyistä kaatumisistaan. Hän on loukkaantunut urallaan useasti, ja espanjalaislehti *[[Marca]]* arvioi vuonna 2023: ”Neymarin tähti himmenee loputtomalta vaikuttavan loukkaantumissarjan vuoksi”. Neymaria ihailevia pelaajia ovat olleet muun muassa Lamine Yamal, Rodrygo ja Jadon Sancho. Neymar tunnetaan myös usein vaihtuneesta hiustyylistään.

### Barcelona-kohu
Neymarin siirrosta Barcelonaan kehittyi laajamittainen oikeuskohu. Siirtosumma Santosista Barcelonaan oli lehtitietojen mukaan 57 miljoonaa euroa, mutta tammikuussa 2014 selvisi, että Barcelona maksoi Neymarista lähes 90 miljoonaa euroa. Lopulta tapausta tutkinut syyttäjä ilmoitti syyskuussa siirtosumman olleen vieläkin korkeampi, vajaa 95 miljoonaa euroa. Barcelonan sen aikainen presidentti Sandro Rosell sai syytteen veropetoksesta ja irtisanoutui. Syyttäjän mukaan 57 miljoonan euron siirtosummasta 40 miljoonaa maksettiin Neymarin isän omistamalle yritykselle. Loput siirtosummasta maksettiin edelliselle seuralle Santosille, josta 40 prosenttia eli noin 6,8 miljoonaa euroa maksettiin sijotusyhtiö DIS:lle, sillä se omisti 40 prosenttia Neymarin oikeuksista. Sijoitusyhtiön mukaan siirtosumman todellista määrää ei kerrottu heille, ja se epäili joukkueiden ja Neymarin tehneen yhteistyötä todellisten siirtokustannusten peittämiseksi. Lokakuussa 2022 uutisoitiin, että DIS vaatii Neymarille viiden vuoden vankeustuomiota. Neymar ja kaikki muut syytetyt vapautettiin korruptio- ja petossyytteistä myöhemmin samana vuonna.

## Populaarikulttuurissa
### Tulot ja sponsorointi
Neymar oli marraskuussa 2024 maailman kolmanneksi rikkain jalkapalloilija Cristiano Ronaldon ja Lionel Messin jälkeen yli 350 miljoonan dollarin omaisuudellaan. Lisäksi hän oli toiseksi suuripalkkaisin Ronaldon jälkeen. Hän solmi maaliskuussa 2011 yksitoistavuotisen sponsorisopimuksen urheiluvaatevalmistaja Niken kanssa, mutta se loppui jo syyskuussa 2020. Syyksi kerrottiin Neymarin haluttomuus osallistua tutkintaan, jossa häntä syytettiin Niken työntekijän seksuaalisesta hyväksikäytöstä. Niken kanssa hän perusti Neymar-jalkapallokengän NBA-pelaaja Michael Jordanin käyttämien koripallokenkien pohjalta. Niken sopimuksen loputtua hän on ollut urheiluvaatevalmistaja Puman sponsoroima. Lisäksi Neymar on solminut sponsorisopimuksia muun muassa  Volkswagenin, Banco Santanderin, Panasonicin, Unileverin ja Red Bullin kanssa.

Neymarin vanhemmat perustivat vuonna 2006 NR Sport -yrityksen, joka hallinnoi Neymarin tuloja. Yritys sisältää raha-asioista huolehtivan NN Administrationin, verkkokaupasta ja Neymar-tuotteiden myynnistä vastaavan NN Storen ja Neymarin sijoituksista vastaavan NN Participaçõesin. Neymarin isä johtaa yritystä juristien, markkinointiasiantuntijoiden ja finanssineuvojien kanssa ja sijoittaa tuloja kiinteistöihin, valtionobligaatioihin ja tunnettujen yritysten osakkeisiin.

### Suosio ja medianäkyvyys
Neymarin fanikuntaa kutsutaan nimellä ”Neymarzetes”. Hän oli syyskuussa 2024 Instagramin kolmanneksi seuratuin jalkapalloilija Ronaldon ja Messin jälkeen yli 220 miljoonalla seuraajallaan. X:ssä hän oli saman vuoden joulukuussa kolmanneksi suosituin urheilija Ronaldon ja kriketinpelaaja Virat Kohlin jälkeen yli 63 miljoonalla seuraajallaan. Hän esiintyi *[[Pro Evolution Soccer]]* -pelisarjan *[[Pro Evolution Soccer 2012|PES 2012]]* -videopelin amerikkalaisen painoksen kansikuvassa yhdessä Ronaldon kanssa. Lisäksi hän esiintyy pelattavana hahmona Messin ja Paul Pogban kanssa vuonna 2022 julkaistussa *[[Call of Duty: Modern Warfare II]]* -videopelissä. Hän aloitti yhteistyön Facebook Gamingin kanssa joulukuussa 2021.

Neymarista tuli vuonna 2013 ensimmäinen *[[Time (lehti)|Time]]*-lehden etusivulla ollut brasilialainen otsikon ”Seuraava Pelé” alla. Hänestä on tehty vahaveistos Madame Tussauds -vahakabinettiin Lontooseen.

### Media ja musiikki

Neymar esiintyi vuonna 2017 julkaistussa toimintaelokuvassa *[[XxX 3: Xander Cagen paluu]]*. Hänellä oli pieni rooli Netflixin ''Rahapaja''-sarjan kolmannella tuotantokaudella. Hän kertoo omaelämäkertatyylisesti itsestään vuonna 2024 ilmestyneessä dokumenttielokuvassa *Neymar: Täydellinen kaaos*. Neymar on suuri musiikin ystävä ja esiintyi eräässä brasilialaisen poplaulaja Michel Telón konsertissa tanssien ”Ai Se Eu Te Pego” -kappaleen aikana. Hän on julkaissut myös omaa musiikkia, mukaan lukien syyskuussa 2016 ilmestyneen ensimmäisen singlensä ”Yo Necesito” (’minä tarvitsen’).

### Hyväntekeväisyys
Neymar omistaa yksityisen Neymar Jr. -instituutin, joka on sosiaalipalveluihin keskittynyt voittoa tavoittelematon yhdistys. Sen tarkoitus on auttaa Praia Granden kaupungin Jardin Glórian alueen paikallisia köyhiä perheitä koulutuksen ja harrastusten saroilla. Neymar lahjoittaa kymmenen prosenttia ansiotuloistaan kirkolleen ja järjestää hyväntekeväisyysotteluita jalkapalloilija Nenên kanssa. Hän lahjoitti huhtikuussa 2020 miljoona Yhdysvaltain dollaria koronavirukseen sairastuneille. Osan siitä hän lahjoitti Yhdistyneiden kansakuntien lastenrahasto Unicefille ja toisen osan ystävänsä Luciano Huckin hallinnoimalle yhteisvastuurahastolle. Hän osallistui vuonna 2022 Wings for Life World Run -hyväntekeväisyysjuoksuun.

## Yksityiselämä

Neymar sai ensimmäisen lapsensa vuonna 2011 silloisen tyttöystävänsä Carolina Dantasin kanssa. Neymar seurusteli puolentoista vuoden ajan Bruna Biancardin kanssa ja parille syntyi lapsi lokakuussa 2023. Neymar sai heinäkuussa 2024 kolmannen lapsensa malli Amanda Kimberlyn kanssa.

Neymar pitää pokerin pelaamisesta. Lisäksi hän on intohimoinen elektronisen urheilun harrastaja, ja hän on suoratoistanut muun muassa *[[Counter-Strike (pelisarja)|Counter-Strike]]*-sarjan pelien pelaamista Twitch-palvelussa.

Neymar omistaa Brasilian Mangaratibassa sijaitsevan kartanon. Alueella on muun muassa helikopterikenttä, kylpylä ja kuntosali. Hänen katsottiin syyllistyneen useisiin ympäristörikkomuksiin kartanon alueella vuonna 2023.

Neymar on kristitty. Hän on nimennyt jalkapalloilija Kakán uskonnolliseksi esikuvakseen. Neymar äänesti presidentti Jair Bolsonaroa Brasilian yleisvaaleissa 2022.

## Tilastot
### Seurajoukkue
*Päivitetty 9. joulukuuta 2025*

;Huomiot

### Maajoukkue

*Päivitetty: 17. joulukuuta 2024*

## Saavutukset

### Joukkueessa
**Santos**
* Campeonato Paulista (**3**): 2010, 2011, 2012
* Copa do Brasil (**1**): 2010
* Copa Libertadores (**1**): 2011
* Recopa Sudamericana (**1**): 2012
Lähde: 

**Barcelona**
* Espanjan pääsarjamestaruus (**2**): 2014–2015, 2015–2016
* Copa del Rey (**3**): 2014–2015, 2015–2016, 2016–2017
* Espanjan supercup (**1**): 2013
* Mestarien liiga (**1**): 2014–2015
* UEFA Super Cup (**1**): 2015
* Seurajoukkueiden MM-kilpailut (**1**): 2015
Lähde: 

**Paris Saint-Germain**
* Ranskan pääsarjamestaruus (**5**): 2017–2018, 2018–2019, 2019–2020, 2021–2022, 2022–2023
* Ranskan cup (**3**): 2017–2018, 2019–2020, 2020–2021
* Ranskan liigacup (**2**): 2017–2018, 2019–2020
* Ranskan Supercup (**4**): 2018–2019, 2019–2020, 2020–2021, 2022–2023
Lähde: 

**Al-Hilal**
* Saudi-Arabian pääsarjamestaruus (**1**): 2023–2024

**Brasilian U20**
* Jalkapallon alle 20-vuotiaiden Etelä-Amerikan-mestaruuskilpailut (**1**): 2011

**Brasilia**
* Kesäolympialaiset (**1**): 2016
* Maanosaliittojen cup (**1**): 2013

### Henkilökohtaiset

* Puskás-palkinto (**1**): 2011
* Maanosaliittojen cupin Kultainen pallo (**1**): 2013
* Vuoden eteläamerikkalainen jalkapalloilija (**2**): 2011, 2012
* MM-kilpailujen pronssinen kenkä (**1**): 2014
* Samba Gold (**6**): 2014, 2015, 2017, 2020, 2021, 2022
* *[[World Soccer]]* -lehden vuoden nuori pelaaja (**1**): 2011
* Bola de Ouro (**1**): 2011
* FIFA FIFPro World 11 (**2**): 2015, 2017

* Uefan vuoden joukkue (**2**): 2015, 2020
* Copa Américan paras joukkue (**1**): 2021
* Copa do Brasilin paras maalintekijä (**1**): 2010
* Etelä-Amerikan alle 20-vuotiaiden mestaruuskilpailujen paras maalintekijä (**1**): 2011
* Campeonato Paulistan paras maalintekijä (**1**): 2012
* Campeonato Paulistan paras nuori pelaaja (**1**): 2009
* Copa Libertadoresin paras maalintekijä (**1**): 2012 (jaetulla Matías Alustizan kanssa)
* Copa del Reyn paras maalintekijä (**1**): 2014–2015 (jaetulla Iago Aspasin kanssa)
* Mestarien liigan paras maalintekijä (**1**): 2014–2015 (jaetulla Cristiano Ronaldon ja Lionel Messin kanssa)

## Lähteet
*   
* 
*   
### Viitteet

## Kirjallisuutta
* 

## Aiheesta muualla

* Neymarin viralliset kotisivut 
*